DA Den Europæiske Unions Tidende C 36/7

Høringskonsulentens endelige rapport i sag COMP/39.388 — Det tyske engrosmarked for elektricitet og sag COMP/39.389 — Det tyske balancemarked for elektricitet (1)

(2009/C 36/07)

Det beslutningsudkast, som blev forelagt Kommissionen i medfør af artikel 9 i forordning (EF) nr. 1/2003, vedrører en vis praksis fra E.ON's side. Påstandene vedrører tilbageholdelse af kapacitet med henblik på at hæve elpriserne og afskrække tredjeparter på det tyske engrosmarked for elektricitet fra at investere i produktion og på at favorisere datterselskaber og overvælte omkostningerne på den endelige forbruger på det tyske balancemarked såvel som at forhindre producenter fra andre medlemsstater i at sælge afbalanceringsenergi til E.ON's balancemarkeder.

Kommissionen indledte en procedure med henblik på en beslutning i medfør af kapitel III i forordning (EF) nr. 1/2003 og vedtog den 7. maj 2008 en foreløbig vurdering, jf. artikel 9, stk. 1, i forordning (EF) nr. 1/2003. Efter drøftelser med Kommissionens tjenestegrene afgav E.ON den 27. maj 2008 en række tilsagn.

Den 12. juni 2008 offentliggjorde Kommissionen i medfør af artikel 27, stk. 4, i forordning (EF) nr. 1/2003 en meddelelse i Den Europæiske Unions Tidende med en sammenfatning af problemstillingen og tilsagnene og en opfordring til interesserede tredjeparter til inden for en måned at fremsætte bemærkninger til meddelelsen. De indkomne bemærkninger bekræfter i almindelighed, at tilsagnene er egnede til at løse de problemer, som er omhandlet i den foreløbige vurdering.

Kommissionen har nu konkluderet, at proceduren i betragtning af de af E.ON afgivne tilsagn, og uden at dette berører artikel 9, stk. 2, i forordning (EF) nr. 1/2003, bør afsluttes.

I en beslutning truffet i medfør af artikel 9 i forordning (EF) nr. 1/2003 blev det ikke fastslået, at der var sket overtrædelse af konkurrencereglerne, men den pågældende virksomhed accepterer at fjerne de forhold, som Kommissionen udtrykte betænkeligheder over i sin foreløbige vurdering. Der er i denne proces vilje på begge sider til at forenkle de administrative og retlige krav i forbindelse med en fuldstændig undersøgelse af en formodet overtrædelse. I flere beslutninger, som Kommissionen (2) allerede har truffet, er det derfor blevet accepteret, at proceduren er overholdt, når den pågældende virksomhed meddeler Kommissionen, at den har fået tilstrækkelig adgang til de oplysninger, som den fandt nødvendige for at kunne afgive tilsagn og derved rette op på de forhold, som Kommissionen udtrykte betænkeligheder over.

Nærværende sag er blevet behandlet efter samme fremgangsmåde, idet E.ON den 29. oktober 2008 afgav en erklæring herom til Kommissionen.

Med henvisning til ovenstående konstaterer jeg, at parternes ret til at blive hørt er blevet tilgodeset i denne sag.

Bruxelles, den 10. november 2008. Michael ALBERS

(1) I medfør af artikel 15 og 16 i Kommissionens afgørelse 2001/462/EF, EKS af 23. maj 2001 om høringskonsulentens kompetenceområde under behandlingen af visse konkurrencesager (EUT L 162 af 19.6.2001, s. 21).

(2) Jf. beslutning af 22. juni 2005 i sag COMP/39.116 — Coca-Cola, beslutning af 19. januar 2005 i sag COMP/37.214 — DFB, beslutning af 14. september 2007 i sag COMP/39.142 — Toyota.